**Stop, eject!**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am săturat de-atâta ură,

poeții-n versuri se rănesc,

e adevărul o minciună

și ce-i absurd pare firesc.

Rime știute-s apocrife

când unul le -mprumută-ades,

cuvintele-s hieroglife -

n-au conținut, nici înțeles.

Se chinuiesc să construiască

mesajul metaforic fad

și în orăcăit de broască

de-un iamb se-mpiedică și cad.

E vanitatea lor o armă,

considerații seci emit

și bâjbâind dup-o sintagmă

se zbat în versul chinuit.

Celor ce vor să-nfigă colții

într-un rondel, sonet, pamflet,

(deși au pastișat cu toții)

vreau să le spun un mic secret:

Când or să-nvețe să evite

într-un poem anacolutul,

hiperbolele spălăcite

și stări ciudate, precum rutul,

Abia atunci să îndrăznească

să scrie ce mai au de spus,

iar la sfârșit să recitească

și să arunce ce-au produs!

Adina V.

26.07.2017